Document ID: 31999D0766

ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Ιουλίου 1999
για τη θέσπιση ορισμένων προστατευτικών μέτρων όσον αφορά τη λοιμώδη αναιμία του σολομού για τα προϊόντα σολομού καταγωγής Νορβηγίας
[κοινοποιηθείσα υπό τον αριθμό Ε(1999) 2444]
(Κείμενο που παρουσιάζει ενδιαφέρον για τον ΕΟΧ)
(1999/766/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των κανόνων που διέπουν την οργάνωση κτηνιατρικών ελέγχων των ζώων που εισάγονται στην Κοινότητα και για τροποποίηση των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 18 παράγραφος 7,
την οδηγία 90/675/ΕΟΚ του Συμβουλίου, της 10ης Δεκεμβρίου 1990, για τον καθορισμό των κανόνων που διέπουν την οργάνωση των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(3), όπως τροποποιήθηκε τελευταία από την οδηγία 96/43/ΕΚ, και ιδίως το άρθρο 19 παράγραφος 7,
Εκτιμώντας:
(1) ότι, μετά την εκδήλωση κρούσματος λοιμώδους αναιμίας του σολομού (ΛΑΣ) στη Νορβηγία, η Επιτροπή, με την απόφαση 97/586/ΕΚ(4), έλαβε ασφαλιστικά μέτρα για την πρόληψη της εισαγωγής της εν λόγω νόσου στην Κοινότητα· ότι τα μέτρα αυτά απαγορεύουν την εισαγωγή στην Κοινότητα ζωντανών σολομών και επιβάλλουν αυστηρούς όρους στην εισαγωγή προϊόντων σολομού που προορίζονται για κατανάλωση από τον άνθρωπο· ότι τα μέτρα αυτά έληξαν στις 30 Ιουνίου 1999·
(2) ότι οι νορβηγικές αρχές, με την εφαρμογή μέτρων ελέγχου της νόσου κατά τη διάρκεια μιας παρατεταμένης χρονικής περιόδου, μπόρεσαν να περιορίσουν τον αριθμό των κρουσμάτων· ότι οι όροι που καθορίζονται στην απόφαση 97/586/ΕΚ μπορούν να αναθεωρηθούν ώστε να καταστούν ανάλογοι προς τον κίνδυνο που υφίσταται·
(3) ότι, όσον αφορά τα προϊόντα σολομού που καταναλώνονται από τον άνθρωπο, τα μέτρα μπορούν να περιοστούν στις περιοχές της Νορβηγίας για τις οποίες επιβλήθηκαν περιορισμοί από τις αρμόδιες νορβηγικές αρχές· ότι, ωστόσο, η απαγόρευση για το εμπόριο των ζωντανών σολομών πρέπει να συνεχιστεί·
(4) ότι τα μέτρα αυτά πρέπει να επενεξεταστούν υπό το φως της εξέλιξης της νόσου·
(5) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη δέχονται μόνο σφαγμένο μη εκσπλαγχνισμένο σολομό (Salmo salar), θαλάσσια πέστροφα και ιριδίζουσα πέστροφα, καταγωγής Νορβηγίας, κατόπιν προσκόμισης του πιστοποιητικού που αναφέρεται στο παράρτημα.
2. Τα κράτη μέλη πρέπει να απαγορεύουν τις εισαγωγές ζωντανών σολομών, καθώς επίσης και τα αυγά και τους γαμέτες τους.
Άρθρο 2
Κατά παρέκκλιση από το άρθρο 1, τα κράτη μέλη πρέπει να επιτρέψουν την εισαγωγή δειγμάτων για επιστημονικούς σκοπούς.
Άρθρο 3
Τα κράτη μέλη τροποποιούν τα μέρα που εφαρμόζουν στο εμπόριο, προκειμένου να τα εναρμονίσουν με την παρούσα απόφαση. Ενημερώνουν αμελλητί την Επιτροπή σχετικά.
Άρθρο 4
Η εν λόγω απόφαση εφαρμόζεται έως την 1η Ιουλίου 2000. Ωστόσο, η απαίτηση του άρθρου 1 παράγραφος 2 θα αναθεωρηθεί πριν από τις 31 Δεκεμβρίου 1999.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 28 Ιουλίου 1999.

Labels: 3
0
18
6